Sonja Albrink (CD), 1998-11-27:
Jeg vil gerne starte med at sige tak til justitsministeren, for jeg føler, at jeg kan sige tak for et positivt svar til en justitsminister, der tager det her problem alvorligt, og en justitsminister, der ønsker at være med til at gøre noget ved problemet.
Det er rigtigt, som justitsministeren nævnte, at forslagsstillerne har taget deres udgangspunkt i dommen fra Odense, og det er da også rigtigt, at dommen er anket til landsretten.
Og man må vel endda i nogen grad give justitsministeren ret i, at spørgsmålet om, hvorvidt pyramidespil er omfattet af indsamlingslovens forbud mod kædebreve, måske er forbundet med en vis usikkerhed.
Men den usikkerhed strækker sig altså ikke længere, end hvad der almindeligvis vil gøre sig gældende, når noget ikke er prøvet ved domstolene tidligere.
Man må nemlig i den situation hæfte sig ved, at Rigsadvokaten og Justitsministeriet flere gange i perioden fra 1994 og til i dag har tilkendegivet, at pyramidespil, der afvikles efter samme koncept som det, der blev prøvet ved dommen i Odense, må antages at være omfattet af indsamlingsloven.
Så man kunne godt stille sig selv det spørgsmål: Ærlig talt, hvad har politiet og anklagemyndigheden egentlig foretaget sig i de næsten 5 år, hvor man åbenbart har været bekendt med, at de pyramidespil forefandtes?
Min konklusion er derfor såre enkel: Anklagemyndighedens og Justitsministeriets jurister må altså anse de her pyramidespil som offentlige indsamlinger.
Og hvis bagmændene bag pyramidespillene i Odense skulle gå hen og blive frifundet i landsretten, ville det kun være, fordi pyramidespil i deres struktur ikke direkte kan sidestilles med kædebreve, og det betyder med andre ord, at det vil være lovligt at indsamle penge på den her måde. Jeg kan dog ikke i min vildeste fantasi forestille mig, at nogen herinde i Folketinget kan acceptere, at de her kyniske mennesker lovligt skal kunne berige sig på denne besynderlige måde i det her samfund.
Og hvis justitsministeren mener, at forbudet i indsamlingslovens § 2 ikke er klart nok, er han meget velkommen til at foreslå en præcisering, når han nu, håber jeg da, snart skal fremsætte et forslag om en skærpelse af strafferammen.
Pyramidespil er nemlig slet og ret indsamlinger og bør derfor selvfølgelig reguleres ved indsamlingsloven, og det behøver man efter CD's opfattelse ikke at afvente landsretsafgørelsen for.
Dommen i Odense er imidlertid meget klar, og personlig er jeg ikke bange for, at der vil ske en frifindelse i landsretten.
Jeg bemærkede også, at justitsministeren i sit indlæg fremhævede, at deltagerne jo selv havde ønsket at medvirke, og at andre ordførere også kom ind på det, men det er jo i juridisk forstand logik for burhøns, vil jeg sige, for i modsat fald havde der højst sandsynligt været tale om en overtrædelse af straffelovens bestemmelser.
Justitsministeren sagde også, at han mener, at det er bedre at ramme forbryderne på pengepungen, og det var der også andre ordførere der kom ind på.
Til det kan jeg kun sige, at de dømte i Odensesagen forlod retsbygningen med verdens største smil plantet i ansigtet; de var i hvert fald ikke ret alvorlige, de mennesker.
Karavanefonden, som er en forening af bl.a. forældre til unge, der har mistet penge på de her pyramidespil, har opgjort, at bagmændene i Aabenraa har indsamlet 40 mio. kr. i pyramidespil.
Og i Randers udgør beløbet 60 mio. kr.
Pyramidebagmændene var i øvrigt på banen allerede dagen efter dommen, og det er de stadig.
Hvis man ser straffen i dette perspektiv, tror jeg ikke, det er bedre at ramme disse mænd på pengepungen, som justitsministeren sagde.
Jeg vil da også lige spørge justitsministerne
, om han virkelig endnu et stykke tid ud i fremtiden kan forsvare, at de her unge mennesker, som jo ikke besidder samme erfaringsgrundlag som voksne, bliver drevet ud i kriminalitet eller går i selvmordstanker, efter at de har gjort et mislykket forsøg på at deltage i de her pyramidespil.
Ministeren har jo allerede nu muligheden for ved en ganske simpel justering af lovgivningen at forbedre grundlaget for en indsats.
Til slut vil jeg takke de ordførere, der har været positive over for CD's forslag, og jeg vil også takke de partier, der har rost CD's forslag for, at det gør noget ved dette problem.
Og til hr. Kofod-Svendsen vil jeg sige, at jeg sagtens kan acceptere en lille udskydelse af det her forslag, sådan at også Justitsministeriets embedsmænd kan komme i kirke juleaften.
Så tak til ordførerne!
Og det er mit håb, at vi får gjort noget ved det her så hurtigt som muligt.